62023CJ0168
UNIONIN TUOMIOISTUIMEN TUOMIO (kahdeksas jaosto)
27 päivänä kesäkuuta 2024 (
*1
)
Ennakkoratkaisupyyntö – Tulliliitto – Yhteinen tullitariffi – Yhdistetty nimikkeistö – Tariffiluokittelu – Valokaapelit – Alanimikkeet 85447000 ja 90011090 – Yhdistetyn nimikkeistön selittäviin huomautuksiin tehty muutos – Oikeusvarmuuden ja luottamuksensuojan periaatteet
Asiassa C‑168/23,
jossa on kyse SEUT 267 artiklaan perustuvasta ennakkoratkaisupyynnöstä, jonka Tribunalul Olt (Oltin alioikeus, Romania) on esittänyt 1.3.2023 tekemällään päätöksellä, joka on saapunut unionin tuomioistuimeen 17.3.2023, saadakseen ennakkoratkaisun asiassa
Prysmian Cabluri și Sisteme SA
vastaan
Agenția Națională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova,
Autoritatea Vamală Română ja
Agenția Națională de Administrare Fiscală, – Direcţia Generală de Administrare a Marilor Contribuabili,
UNIONIN TUOMIOISTUIN (kahdeksas jaosto),
toimien kokoonpanossa: jaoston puheenjohtaja N. Piçarra (esittelevä tuomari) sekä tuomarit N. Jääskinen ja M. Gavalec,
julkisasiamies: T. Ćapeta,
kirjaaja: A. Calot Escobar,
ottaen huomioon kirjallisessa käsittelyssä esitetyn,
ottaen huomioon huomautukset, jotka sille ovat esittäneet
–
Prysmian Cabluri şi Sisteme SA, edustajanaan asianajaja O. Goran,
–
Romanian hallitus, asiamiehinään E. Gane, L. Ghiţă ja A. Wellman,
–
Euroopan komissio, asiamiehinään M. Salyková ja E. A. Stamate,
päätettyään julkisasiamiestä kuultuaan ratkaista asian ilman ratkaisuehdotusta,
on antanut seuraavan
tuomion
1
Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL 1987, L 256, s. 1) liitteessä I, sellaisena kuin se on muutettuna 31.1.2000 annetulla neuvoston asetuksella (EU) N:o 254/2000 (EUVL 2000, L 28, s. 1) ja 12.10.2017 annetulla komission täytäntöönpanoasetuksella (EU) 2017/1925 (EUVL 2017, L 282, s. 1) (jäljempänä asetus N:o 2658/87), olevan yhdistetyn nimikkeistön alanimikkeiden 85447000 ja 90011090 tulkintaa.
2
Tämä pyyntö on esitetty asiassa, jossa asianosaisina ovat yhtäältä Prysmian Cabluri şi Sisteme SA (jäljempänä Prysmian) ja toisaalta Agenţia Naţională de Administrare Fiscală – Direcţia Generală Regională a Finanţelor Publice Craiova – Direcţia Regională Vamală Craiova (verohallinnosta vastaava kansallinen viranomainen – Craiovan alueellinen julkisesta taloudesta vastaava yksikkö – Craiovan alueellinen tulliasioista vastaava yksikkö, Romania), Autoritatea Vamală Română (Romanian tulliviranomainen) ja Agenţia Naţională de Administrare Fiscală – Direcţia Generală de Administrare a Marilor Contribuabili (kansallinen verohallinto – suurten verovelvollisten verotuksesta vastaava pääosasto, Romania) ja jossa on kyse siitä, että Prysmianin väitetään luokitelleen valokaapelit virheellisesti yhdistetyn nimikkeistön alanimikkeeseen 85447000 sen alanimikkeen 90011090 sijaan.
Asiaa koskevat oikeussäännöt
Harmonoitu järjestelmä
3
Harmonoidun tavarankuvaus- ja tavarankoodausjärjestelmän (jäljempänä harmonoitu järjestelmä) on laatinut Maailman tullijärjestö, ja se on otettu käyttöön harmonisoidusta tavarankuvaus- ja koodausjärjestelmästä Brysselissä 14.6.1983 tehdyllä kansainvälisellä yleissopimuksella, joka on 24.6.1986 tehdyn muutospöytäkirjan kanssa hyväksytty Euroopan talousyhteisön puolesta 7.4.1987 tehdyllä neuvoston päätöksellä 87/369/ETY (EYVL 1987, L 198, s. 1).
4
Harmonoidun järjestelmän selityksissä todetaan harmonoidun järjestelmän nimikkeestä 8544, jonka otsikko on ”Eristetty (myös emaloitu tai anodisoitu) lanka ja kaapeli (myös koaksiaalikaapeli) sekä muut eristetyt sähköjohtimet, myös jos niissä on liittimiä; valokaapelit, joissa kullakin kuidulla on oma kuorensa, myös jos niihin on yhdistetty sähköjohtimia tai jos niissä on liittimiä”, sen kattavan seuraavaa:
”Sähkölanka, sähkökaapeli ja muut johtimet (kuten punokset, kaistaleet, tangot jne.), joita käytetään johtimina sähkökoneissa, ‑laitteissa tai ‑laitoksissa, luokitellaan tähän nimikkeeseen sillä edellytyksellä, että ne ovat eristettyjä. Mainitulla edellytyksellä kuuluvat tähän nimikkeeseen sekä sisä- että ulkoasennuksissa käytettävät sähköjohtimet (esim. maakaapelit, vedenalaiset kaapelit ja ilmakaapelit). Nämä tavarat vaihtelevat hyvin ohuesta eristetystä langasta paksuihin monimuotoisiin kaapeleihin.
Tähän nimikkeeseen kuuluvat myös ei-metalliset johtimet.
– –
Tähän nimikkeeseen kuuluvat myös valokaapelit, jotka on koottu yksittäisellä suojasukalla varustetuista kuiduista, myös jos niissä on sähköjohtimia taikka jos ne on varustettu liittimin. Suojasukat ovat tavallisesti erivärisiä kuitujen tunnistamiseksi kaapelin kummassakin päässä. Valokaapeleita käytetään pääasiassa tietoliikenteessä, koska niiden tiedonvälityskyky on suurempi kuin sähköjohtimien.”
5
Harmonoidun järjestelmän selityksissä todetaan harmonoidun järjestelmän nimikkeestä 9001, jonka otsikko on ”Valokuidut ja valokuitukimput; valokaapelit, muut kuin nimikkeeseen 85.44 kuuluvat; polarisoivasta aineesta valmistetut laatat ja levyt; mitä ainetta tahansa olevat kehystämättömät linssit (myös piilolasit), prismat, peilit ja muut optiset elementit, muut kuin tällaiset elementit optisesti työstämätöntä lasia” seuraavaa:
”– – Tähän nimikkeeseen kuuluvat:
A)
Valokuidut ja valokuitukimput, muut kuin nimikkeen 85.44 valokaapelit.
Valokuidut koostuvat samankeskisistä lasi- tai muovikerroksista, joilla on erilaiset taitekertoimet. Lasista vedetyissä on hyvin ohut, silmin näkymätön muovipäällys, joka tekee kuiduista vähemmän alttiita murtumille. Valokuidut tulevat tavallisesti keloilla ja voivat olla usean kilometrin pituisia. Niitä käytetään valokuitukimppujen ja valokaapelien valmistamiseen.
Valokuitukimput voivat olla jäykkiä, missä tapauksessa ne on agglomeroitu sideaineella koko pituudeltaan, taikka ne voivat olla taipuisia, jolloin ne on kiinnitetty vain päistään. Jäykkiä käytetään kuvien lähettämiseen, mutta taipuisat sopivat vain valaistukseen tarvittavan valon siirtämiseen.
Valokaapelit, jotka kuuluvat tähän nimikkeeseen (ja joissa voi olla liittimiä), koostuvat vaippaan sijoitetuista yhdestä tai useammasta valokuitukimpusta, joiden yksittäisillä kuiduilla ei ole omaa kuortansa.
Valokuitukimppuja ja valokaapeleita käytetään pääasiassa optisissa laitteissa, erityisesti nimikkeen 90.18 endoskoopeissa.
– –
Tähän nimikkeeseen eivät kuulu:
– –
g)
Valokaapelit, joissa kullakin kuidulla on oma kuorensa (nim. 85.44).”
Yhdistetty nimikkeistö
6
Kuten asetuksen N:o 2658/87 1 artikasta ilmenee, yhdistetyssä nimikkeistössä säännellään Euroopan unioniin tuotujen tavaroiden tariffiluokittelua. Yhdistetyssä nimikkeistössä käytetään harmonoidun järjestelmän mukaisia nimikkeitä ja kuusinumeroisia alanimikkeitä, ja ainoastaan seitsemäs ja kahdeksas numero ovat sen omia alajaotteluja.
7
Asetuksen N:o 2658/87 12 artiklan 1 kohdassa säädetään, että Euroopan komissio antaa vuosittain asetuksen, johon sisältyvät yhdistetyn nimikkeistön täydellinen toisinto Euroopan unionin neuvoston tai komission toteuttamien toimenpiteiden mukaisena sekä siihen liittyvien yhteisen tullitariffin autonomisten tullien ja sopimustullien määrät. Tämä asetus julkaistaan Euroopan unionin virallisessa lehdessä viimeistään 31 päivänä lokakuuta, ja sitä sovelletaan seuraavan vuoden 1 päivästä tammikuuta.
8
Kuten tämän tuomion 1 kohdasta ilmenee, pääasiassa yhdistettyä nimikkeistöä sovelletaan 1.1.2018 alkaen täytäntöönpanoasetuksen N:o 2017/1925 mukaisena versiona.
9
Yhdistetyn nimikkeistön ensimmäisessä osassa, joka otsikko on ”johdantomääräykset”, on I osasto, jonka otsikko on ”Yleissäännöt” ja jonka A kohdassa, jonka otsikko on ”Yhdistetyn nimikkeistön yleiset tulkintasäännöt”, säädetään seuraavaa:
”Tavarat luokitellaan yhdistettyyn nimikkeistöön seuraavien periaatteiden mukaisesti:
1.
Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
– –
6.
Oikeudellisesti tavaroiden luokittelu kunkin nimikkeen alanimikkeisiin määräytyy näiden alanimikkeiden ja niiden huomautusten sanamuodon sekä soveltuvin osin edellä olevien sääntöjen mukaisesti, ottaen kuitenkin huomioon, että ainoastaan samantasoiset alanimikkeet ovat keskenään vertailukelpoisia. Jollei toisin määrätä, tätä sääntöä sovellettaessa otetaan huomioon myös kyseisten jaksojen ja ryhmien huomautukset.”
10
Yhdistetyn nimikkeistön toinen osa, jonka otsikko on ”Tullitaulukko”, sisältää XVI jakson, jonka otsikko on ”Koneet ja mekaaniset laitteet; sähkölaitteet; niiden osat; äänen tallennus- tai toistolaitteet, televisiokuvan tai ‑äänen tallennus- tai toistolaitteet sekä tällaisten tavaroiden osat ja tarvikkeet”. Tämän jakson 1 huomautuksen m alakohdassa täsmennetään, että tähän jaksoon eivät kuulu 90 ryhmän tavarat.
11
Kyseinen XVI jakso sisältää 85 ryhmän, jonka otsikko on ”Sähkökoneet ja ‑laitteet sekä niiden osat; äänen tallennus- tai toistolaitteet, televisiokuvan tai ‑äänen tallennus- tai toistolaitteet sekä tällaisten tavaroiden osat ja tarvikkeet”. Tämä ryhmä sisältää yhdistetyn nimikkeistön nimikkeen 8544, jonka rakenne on seuraava:
”CN-koodi
Tavaran kuvaus
Sopimustulli %
Paljousyksikkö
1
2
3
4
8544
Eristetty (myös emaloitu tai anodisoitu) lanka ja kaapeli (myös koaksiaalikaapeli) sekä muut eristetyt sähköjohtimet, myös jos niissä on liittimiä; valokaapelit, joissa kullakin kuidulla on oma kuorensa, myös jos niihin on yhdistetty sähköjohtimia tai jos niissä on liittimiä:
– –
8544 70 00
– Valokaapelit
vapaa
–”
12
Yhdistetyn nimikkeistön toinen osa sisältää myös XVIII jakson, jonka otsikko on ”Optiset, valokuvaus-, elokuva-, mittaus-, tarkistus-, tarkkuus-, lääketieteelliset tai kirurgiset kojeet ja laitteet; kellot; soittimet; niiden osat ja tarvikkeet”. Tämä jakso sisältää muun muassa 90 ryhmän, jonka otsikko on ”Optiset, valokuvaus-, elokuva-, mittaus-, tarkistus-, tarkkuus-, lääketieteelliset tai kirurgiset kojeet ja laitteet; niiden osat ja tarvikkeet”.
13
Kyseiseen ryhmään kuuluu muun muassa yhdistetyn nimikkeistön nimike 9001, jonka rakenne on seuraava:
”CN-koodi
Tavaran kuvaus
Sopimustulli %
Paljousyksikkö
1
2
3
4
9001
Valokuidut ja valokuitukimput; valokaapelit, muut kuin nimikkeeseen 8544 kuuluvat; polarisoivasta aineesta valmistetut laatat ja levyt; mitä ainetta tahansa olevat kehystämättömät linssit (myös piilolasit), prismat, peilit ja muut optiset elementit, muut kuin tällaiset elementit optisesti työstämätöntä lasia:
9001 10
– valokuidut, valokuitukimput ja valokaapelit
9001 10 10
– – kuvien johtamiseen käytettävät kaapelit
2,9
–
9001 10 90
– – muut
2,9
–
– –”
14
Tämän 90 ryhmän 1 huomautuksen h alakohdassa tarkennetaan, että siihen eivät kuulu nimikkeen 8544 valokaapelit.
15
Pääasiassa merkityksellisiä ovat komission asetuksen N:o 2658/87 9 artiklan 1 kohdan a alakohdan toisen luetelmakohdan nojalla vahvistamat yhdistetyn nimikkeistön kahdet selittävät huomautukset, joista ensimmäinen on julkaistu Euroopan unionin virallisessa lehdessä 8.12.2007 (EUVL 2007, C 296, s. 4; jäljempänä vuoden 2007 selittävät huomautukset) ja toinen 24.5.2019 (EUVL 2019, C 179, s. 4; jäljempänä vuoden 2019 selittävät huomautukset).
16
Vuoden 2007 selittävissä huomautuksissa yhdistetyn nimikkeistön alanimikettä 85447000 koskevassa selittävässä huomautuksessa täsmennettiin seuraavaa:
”85447000 – Optiset kuitukaapelit
Tähän alanimikkeeseen kuuluvat myös esimerkiksi televiestintäkäyttöön tarkoitetut optiset kuitukaapelit, joissa kukin kuitu on päällystetty kaksikerroksisella akrylaattipolymeerillä ja suljettu suojaavaan vaippaan. Päällysteen sisäkerros on pehmeää akrylaattia ja ulkokerros kovaa akrylaattia, jonka pinta on päällystetty värikerroksella, joita on monia eri värejä.
Yksittäisen optisen kuidun päällyste eristää kuidun rakenteellisesti ja suojaa sitä muun muassa murtumiselta.”
17
Vuoden 2019 selittävissä huomautuksissa yhdistetyn nimikkeistön alanimikettä 85447000 koskeva selittävä huomautus korvattiin seuraavasti:
”85447000 – Valokaapelit
Tähän alanimikkeeseen kuuluvat myös esimerkiksi televiestintäkäyttöön tarkoitetut valokaapelit, jotka koostuvat yhdestä tai useammasta nimikkeen 9001 valokuidusta, joista kukin on päällystetty kaksikerroksisella akrylaattipolymeerillä. Päällysteen sisäkerros on pehmeää akrylaattia ja ulkokerros kovaa akrylaattia, joka voi olla värillistä tai päällystetty erivärisillä kerroksilla kuitujen tunnistamisen helpottamiseksi. Yksittäiset valokuidut ovat kaksikerroksisen päällysteen muodostaman kuoren sisällä; ne eivät sellaisenaan ole nimikkeen 8544 valokaapeleita, ennen kuin ne sijoitetaan suojakuoreen.
Yksittäisen valokuidun kaksikerroksinen päällyste eristää kuidun rakenteellisesti ja suojaa sitä muun muassa murtumiselta ja hankautumiselta.”
Asetus (EU) N:o 952/2013
18
Unionin tullikoodeksista 9.10.2013 annetun Euroopan parlamentin ja neuvoston asetuksen (EU) N:o 952/2013 (EUVL 2013, L 269, s. 1) 33 artiklassa säädetään seuraavaa:
”1.   Tulliviranomaisten on hakemuksesta tehtävä sitovaa tariffitietoa koskevia päätöksiä, jäljempänä 'STT-päätökset', ja sitovaa alkuperätietoa koskevia päätöksiä, jäljempänä 'SAT-päätökset'.
– –
2.   STT- ja SAT-päätökset ovat sitovia ainoastaan tavaran tariffiin luokittelun tai alkuperän määrittämisen osalta seuraavasti:
a)
tulliviranomaisten osalta päätöksen haltijan suhteen ainoastaan sellaisten tavaroiden osalta, joita koskevat tullimuodollisuudet suoritetaan päätöksen voimaantulopäivän jälkeen;
b)
päätöksen haltijan osalta tulliviranomaisten suhteen vasta siitä päivästä, jona haltija vastaanottaa tiedoksiannon päätöksestä tai jona haltijan katsotaan vastaanottaneen sen.
– –”
Pääasia ja ennakkoratkaisukysymykset
19
Prysmian toi 6.7.–21.12.2018 välisenä aikana maahan tavaroita, joiden se ilmoitti kuuluvan yhdistetyn nimikkeistön alanimikkeeseen 85447000”valokaapelit” ja joihin sovellettin 0 prosentin tuontitullia (jäljempänä kyseessä olevat tavarat).
20
Prysmian ilmoitti 1.7.2019 Biroul Vamal Oltille (Oltin tullitoimipaikka, Romania; jäljempänä BVO), että kun otettiin huomioon vuoden 2019 selittävissä huomautuksissa suhteessa vuoden 2007 selittäviin huomautuksiin tehdyt muutokset, kyseessä olevat tavarat kuuluivat nyt yhdistetyn nimikkeistön alanimikkeeseen 90011090”Valokuidut” ja niihin sovellettiin 2,9 prosentin tuontitullia. Prysmian pyysi siksi, että näistä tavaroista kannettavat tuontitullit laskettaisiin uudelleen alkaen 24.5.2019, joka vastasi ajankohtaa, jona vuoden 2019 selittävät huomautukset julkaistiin Euroopan unionin virallisessa lehdessä.
21
Vuoden 2021 huhti- ja kesäkuun välillä suoritetun tulleja koskevan jälkitarkastuksen jälkeen Direcţia Regională Vamală Craiova (Craiovan alueellinen tulliasioista vastaava yksikkö, Romania) totesi 29.6.2021 antamassaan päätöksessä, että kyseessä olevat tavarat olivat yhdistetyn nimikkeistön alanimikkeeseen 90011090 kuuluvia valokuituja, joilla on oma kuorensa ja joista kannetaan 2,9 prosentin tuontitulli. Tämän vuoksi se laski uudelleen kaikkien niiden kyseessä olevien tavaroiden maahantuontiin liittyvät tullit, jotka Prysmian oli ilmoittanut yhdistetyn nimikkeistön alanimikkeeseen 85447000 kuuluvina ”valokaapeleina,” ja vaati tätä yhtiötä maksamaan lisätullina 992430 Romanian lein (RON) (n. 201000 euron) kokonaissumman viivästyskorkoineen.
22
Prysmian teki Agenţia Naţională de Administrare Fiscalăl – Direcţia Generală de Administrare a Marilor Contribuabilille (kansallinen verohallinto – suurten verovelvollisten verotuksesta vastaava pääosasto) tästä päätöksestä oikaisuvaatimuksen, joka hylättiin 17.11.2021 annetulla päätöksellä.
23
Prysmian nosti tämän jälkeen ennakkoratkaisua pyytäneessä tuomioistuimessa Tribunalul Oltissa (Oltin alioikeus, Romania) kanteen, jossa vaadittiin 17.11.2021 ja 29.6.2021 annettujen päätösten kumoamista sekä vapautusta näissä päätöksissä asetetuista pääasiallisista ja lisäverovelvoitteista.
24
Ennakkoratkaisua pyytänyt tuomioistuin pohtii, onko vuoden 2019 selittävillä huomautuksilla muutettu vuoden 2007 selittävien huomautusten merkitystä ja – jos näin on – loukataanko oikeusvarmuutta ja ennustettavuutta koskevia periaatteita sillä, että kyseessä olevat tavarat luokitellaan taannehtivasti uudelleen yhdistetyn nimikkeistön tullinimikkeeseen 90011090.
25
Mainittu tuomioistuin pohtii myös, edellyttääkö tariffiluokituksen yhdenmukaisen soveltamisen periaate yhdessä oikeusvarmuuden ja luottamuksensuojan periaatteiden kanssa sitä, että sen on otettava huomioon yhtäältä muiden kansallisten tulliviranomaisten päätökset ja toisaalta muiden jäsenvaltioiden sellaisten tulliviranomaisten päätökset tai sellaisten tuomioistuinten ratkaisut, jotka ovat luokitelleet kyseessä olevat tavarat yhdistetyn nimikkeistön nimikkeeseen 8544 tai ovat vahvistaneet niiden tällaisen luokituksen.
26
Tässä tilanteessa Tribunalul Olt päätti lykätä asian käsittelyä ja esittää unionin tuomioistuimelle seuraavat ennakkoratkaisukysymykset:
”1)
Voidaanko [yhdistettyä nimikkeistöä] [vuoden 2007 selittävien huomautusten] perusteella tulkittaessa luokitella yhdistetyn nimikkeistön tullinimikkeeseen 85447000 tuote, joka koostuu ytimestä ja sitä ympäröivästä päällysteestä, joka muodostuu pehmeästä akrylaatista valmistetusta sisäkerroksesta ja kovasta värillisestä akrylaatista valmistetusta ulkokerroksesta (ja jonka tuotenimi on ColorLock)?
2)
Mikäli [ensimmäiseen kysymykseen] vastataan kieltävästi, voivatko kansalliset tulliviranomaiset oikeusvarmuuden ja luottamuksensuojan periaatteita tulkitessaan sivuuttaa paitsi saman valtion tulliviranomaisen päätökset, joissa ei ole kyseenalaistettu kyseisen tuotteen luokittelua tullinimikkeeseen 85447000, myös muiden Euroopan unionin jäsenvaltioiden tulliviranomaisten verovelvolliselle edulliset sitovaa tariffitietoa koskevat päätökset (joissa taataan vapautus tulleista ja arvonlisäverosta) tai jopa niiden tuomioistuinten antamat ratkaisut, joissa tällainen tariffiluokittelu on vahvistettu, ilman, että tällaisella menettelyllä loukataan SEUT 28 artiklassa vahvistettuja tariffiluokituksen yhdenmukaisen soveltamisen periaatteita, luettuina yhdessä unionin tuomioistuimen vahvistamien ja unionin oikeutta sovellettaessa merkityksellisten oikeusvarmuuden ja luottamuksensuojan periaatteiden kanssa?
3)
Mikäli [toiseen kysymykseen] vastataan kieltävästi, onko [asetuksen N:o 952/2013] 114 artiklaa tulkittaessa, oikeusvarmuuden ja luottamuksensuojan periaatteet huomioon ottaen, mahdollista, että [vuoden 2007 selittävien huomautusten], jotka ovat johtaneet myöhemmin voimaan tulleisiin selvennyksiin, mahdollinen epäselvyys johtaa jäsenvaltiossa verovelvolliselle asetettaviin lisäverovelvoitteisiin erityisesti tapauksessa, jossa tämän tuotteen luokittelua tullinimikkeeseen 85447000 ei ole kyseenlaistettu saman valtion tulliviranomaisen aikanaan tekemissä päätöksissä eikä myöskään muiden tulliviranomaisten tekemissä verovelvolliselle edullisissa sitovaa tariffitietoa koskevissa päätöksissä tai jopa Euroopan unionin jäsenvaltioiden tuomioistuinten ratkaisuissa, joissa tällainen tariffiluokittelu on vahvistettu?”
Ennakkoratkaisukysymysten tarkastelu
Ensimmäinen kysymys
27
Ennakkoratkaisua pyytänyt tuomioistuin tiedustelee ensimmäisellä kysymyksellään pääasiallisesti, onko yhdistetyn nimikkeistön alanimikettä 85447000 tulkittava siten, että se kattaa valokaapelit, jotka koostuvat ytimestä ja sitä ympäröivästä päällysteestä, joka muodostuu pehmeästä akrylaatista valmistetusta sisäkerroksesta ja kovasta värillisestä akrylaatista valmistetusta ulkokerroksesta.
28
Aluksi on muistettava, että kun unionin tuomioistuimen käsiteltävänä on tariffiluokittelua koskeva ennakkoratkaisupyyntö, sen tehtävänä on selventää ennakkoratkaisua pyytäneelle tuomioistuimelle niitä perusteita, joiden soveltaminen tekee tälle mahdolliseksi luokitella sen käsiteltävänä olevassa oikeusriidassa oikein asianomaiset tuotteet yhdistettyyn nimikkeistöön, eikä luokitella tuotteita itse. Tällainen luokittelu edellyttää nimittäin puhtaasti tosiseikkoihin perustuvaa arviointia näiden tuotteiden ominaispiirteistä, ja ennakkoratkaisumenettelyn yhteydessä tällainen arviointi kuuluu kansallisen tuomioistuimen eikä unionin tuomioistuimen toimivaltaan [ks. vastaavasti tuomio 9.2.2023, LB (Air loungers), C‑635/21, EU:C:2023:85, 31 kohta oikeuskäytäntöviittauksineen].
29
Lisäksi yhdistetyn nimikkeistön yleisten tulkintasääntöjen 1 säännön mukaan tavaroiden luokittelu määräytyy kyseisen nimikkeistön nimikkeiden sekä asianomaisten jaksojen tai ryhmien huomautusten sanamuodon mukaisesti. Koska pääasia koskee kyseessä olevien tavaroiden tariffiluokittelua kyseisen nimikkeistön alanimikkeeseen 85447000 tai alanimikkeeseen 90011090, yleisten tulkintasääntöjen 6 säännön perusteella tällainen luokittelu määräytyy näiden alanimikkeiden sanamuodon perusteella, ja vastaavien alanimikkeiden huomautukset sekä jaksojen ja ryhmien huomautukset voidaan myös ottaa huomioon, jollei toisin ole säädetty.
30
Oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja niiden ominaisuudet, sellaisina kuin ne on määritelty yhdistetyn nimikkeistön nimiketekstissä sekä asianomaisten jaksojen tai ryhmien huomautusten tekstissä. Tavaran käyttötarkoitus voi olla objektiivinen luokitteluperuste sikäli kuin se kiinteästi liittyy kyseiseen tavaraan, jolloin liitynnän kiinteyttä on pystyttävä arvioimaan tavaran objektiivisten ominaispiirteiden ja ominaisuuksien mukaan (ks. vastaavasti tuomio 3.6.2021, Flavourstream, C‑822/19, EU:C:2021:444, 34 kohta ja tuomio 9.2.2023, LB (Air loungers), C‑635/21, EU:C:2023:85, 33 kohta).
31
Lisäksi vaikka harmonoidun järjestelmän selitykset ja yhdistetyn nimikkeistön selittävät huomautukset eivät ole sitovia, ne ovat tärkeitä välineitä yhteisen tullitariffin yhtenäisen soveltamisen varmistamiseksi ja ne ovat sellaisinaan päteviä ohjeita sen tulkinnan kannalta (ks. vastaavasti tuomio 18.6.2020, Hydro Energo, C‑340/19, EU:C:2020:488, 36 kohta ja tuomio 9.2.2023, LB (Air loungers), C‑635/21, EU:C:2023:85, 34 kohta).
32
Ensinnäkin yhdistetyn nimikkeistön alanimike 85447000, jonka otsikko on ”Valokaapelit”, on tämän nimikkeistön nimikkeen 8544, jonka otsikossa mainitaan muun muassa ”valokaapelit, joissa kullakin kuidulla on oma kuorensa”, alajaottelu. Yhdistetyn nimikkeistön nimikkeen 9001 otsikossa mainitaan muun muassa ”valokuidut ja valokuitukimput; valokaapelit, muut kuin nimikkeeseen 8544 kuuluvat”. Tämän 90 ryhmän 1 huomautuksen h alakohdan mukaan tähän ryhmään eivät kuulu nimikkeen 8544 valokaapelit.
33
Toiseksi selittävässä huomautuksessa, joka koskee yhdistetyn nimikkeistön alanimikettä 85447000, sellaisena kuin tämä huomautus on esitetty vuoden 2007 selittävissä huomautuksissa, täsmennetään, että tähän alanimikkeeseen kuuluvat myös esimerkiksi televiestintäkäyttöön tarkoitetut optiset kuitukaapelit, joissa kukin kuitu on päällystetty kaksikerroksisella akrylaattipolymeerillä ja suljettu suojaavaan vaippaan.
34
Kolmanneksi harmonoidun järjestelmän selitysten mukaan tämän järjestelmän nimike 8544 kattaa ”valokaapelit, joissa kullakin kuidulla on oma kuorensa, myös jos niihin on yhdistetty sähköjohtimia tai jos niissä on liittimiä”, kun taas kyseisen järjestelmän 9001 nimike kattaa ”valokuidut ja valokuitukimput, muut kuin nimikkeen 85.44 valokaapelit”. Näissä huomautuksissa täsmennetään muun muassa, että harmonoidun järjestelmän nimikkeeseen 9001 kuuluvat valokaapelit koostuvat vaippaan sijoitetuista yhdestä tai useammasta valokuitukimpusta, joiden yksittäisillä kuiduilla ei ole omaa kuortansa.
35
Edellä esitetystä seuraa yhtäältä, että yhdistetyssä nimikkeistössä erotetaan toisistaan ”kaapelit” ja ”kuidut, joilla on oma kuorensa” ja että vain valokaapelit, joissa kullakin kuidulla on oma kuorensa, kuuluvat tämän nimikkeistön nimikkeeseen 8544, kun taas itse valokuidut eivät kuulu siihen. Yksittäiset valokuidut ja valokuitukimput kuuluvat sitä vastoin mainitun nimikkeistön sanamuodon mukaisesti sen nimikkeeseen 9001.
36
Kun toisaalta otetaan huomioon yhdistetyn nimikkeistön nimikkeen 8544 sanamuoto sekä yhdistetyn nimikkeistön alanimikettä 85447000 koskeva selittävä huomautus ja harmonoidun järjestelmän tämän järjestelmän nimikettä 8544 koskevat selitykset, valokuiduilla, joista kaapelit muodostuvat, on sekä oltava oma kuorensa että ne on oltava myös sijoitettu suojakuoreen tai suljettu suojaavaan vaippaan, jotta ne voivat kuulua tähän nimikkeeseen.
37
Nyt käsiteltävässä asiassa ennakkoratkaisupyynnöstä ilmenee, että kyseessä olevat tavarat ovat valokaapeleita, jotka ovat kaksikerroksisen päällysteen muodostaman kuoren sisällä mutta joita ei ole suljettu suojaavaan vaippaan. Koska nämä tavarat eivät täytä toista edellisessä kohdassa mainituista kumulatiivisista edellytyksistä, ne eivät voi kuulua yhdistetyn nimikkeistön nimikkeeseen 8544, vaan ne on luokiteltava sen nimikkeeseen 9001, jollei ennakkoratkaisua pyytäneen tuomioistuimen tehtäviin kuuluvista tarkistuksista muuta johdu.
38
Edellä esitetyn perusteella ensimmäiseen kysymykseen on vastattava, että yhdistetyn nimikkeistön alanimikettä 85447000 on tulkittava siten, että se ei kata valokaapeleita, jotka koostuvat ytimestä ja sitä ympäröivästä päällysteestä, joka muodostuu pehmeästä akrylaatista valmistetusta sisäkerroksesta ja kovasta värillisestä akrylaatista valmistetusta ulkokerroksesta.
Toinen kysymys
39
Ennakkoratkaisua pyytänyt tuomioistuin tiedustelee toisella kysymyksellään pääasiallisesti, onko oikeusvarmuuden ja luottamuksensuojan periaatteita tulkittava siten, että ne ovat esteenä sille, että jäsenvaltion tulliviranomaiset kantavat verovelvolliselta tulleja ja maksuja, jotka kyseisten viranomaisten mukaan perustuvat tavaran virheelliseen luokitteluun yhdistetyn nimikkeistön alanimikkeeseen, jos näiden viranomaisten ja muiden jäsenvaltioiden tulliviranomaisten muille verovelvollisille antamat sitovaa tariffitietoa koskevat päätökset sekä toisten jäsenvaltioiden tuomioistuinten ratkaisut eivät poikkea tällaisesta tariffiluokittelusta.
40
Oikeusvarmuuden periaate, jota luottamuksensuojan periaate täydentää, edellyttää yhtäältä, että oikeussäännöt ovat selviä ja täsmällisiä, ja toisaalta, että niiden soveltaminen on yksityisten ennakoitavissa, erityisesti, jos niistä voi aiheutua yksityishenkilöille ja yrityksille epäedullisia seurauksia. Tämä periaate edellyttää erityisesti, että säännöstön perusteella ne, joita asia koskee, voivat saada selville tarkasti, minkä laajuisia siinä niille asetetut velvoitteet ovat, ja voivat ryhtyä niiden johdosta asianmukaisiin toimenpiteisiin (tuomio 3.6.2021, Jumbocarry Trading, C‑39/20, EU:C:2021:435, 48 kohta oikeuskäytäntöviittauksineen).
41
Luottamuksensuojan periaatteeseen voi vedota vain yksityinen, jolle hallintoviranomaisen toiminnan vuoksi on syntynyt perusteltuja odotuksia, jotka perustuvat sen antamiin toimivaltaisista ja luotettavista lähteistä peräisin oleviin täsmällisiin, ehdottomiin ja yhtäpitäviin vakuutteluihin (ks. vastaavasti tuomio 07.8.2018, Ministru kabinets, C‑120/17, EU:C:2018:638, 50 kohta ja tuomio 31.3.2022, Smetna palata na Republika Bulgaria, C‑195/21, EU:C:2022:239, 65 kohta).
42
Nyt käsiteltävässä asiassa on todettava ensinnäkin, että – kuten tämän tuomion 32–37 kohdasta ilmenee – yhdistetyn nimikkeistön alanimikkeiden 85447000 ja 90011090 selvistä ja täsmällisistä sanamuodoista, kun niitä luetaan yhdessä yhdistetyn nimikkeistön vuoden 2007 selittävien huomautusten kanssa, ilmenee, että kyseessä olevan kaltaiset tavarat kuuluvat viimeksi mainittuun alanimikkeeseen eivätkä ensiksi mainittuun.
43
Toisin kuin Prysmian tässä yhteydessä väittää, vuoden 2019 selittävissä huomautuksissa, joiden mukaan valokuidut, joilla on oma kuorensa, ”eivät sellaisenaan ole nimikkeen 8544 valokaapeleita ennen kuin ne sijoitetaan suojakuoreen”, vain täsmennetään suojakuoren olemassaoloa koskevan edellytyksen sisältöä, eikä niillä muuteta vuoden 2007 selittävien huomautusten selvää sanamuotoa.
44
Toiseksi asetuksen N:o 952/2013 33 artiklan 2 kohdan mukaan vain sitovaa tariffitietoa koskevan päätöksen haltija tai sen edustaja voi vedota tähän päätökseen sen antaneiden tulliviranomaisten ja toisten jäsenvaltioiden tulliviranomaisten suhteen (ks. vastaavasti tuomio 7.4.2011, Sony Supply Chain Solutions (Europe), C‑153/10, EU:C:2011:224, 39 kohta).
45
Koska muiden tulliviranomaisten antamia sitovaa tariffitietoa koskevia päätöksiä ja muiden jäsenvaltioiden tuomioistuinten ratkaisuja, joissa kyseessä olevat tavarat luokitellaan yhdistetyn nimikkeistön alanimikkeeseen 85447000 tai joissa tämä luokittelu vahvistetaan, ei ole osoitettu Prysmianille, tällaisia tietoja ja ratkaisuja ei voida pitää sellaisina, joissa tälle yhtiölle olisi annettu tämän tuomion 41 kohdassa mainitussa oikeuskäytännössä tarkoitettuja täsmällisiä, ehdottomia ja yhtäpitäviä vakuutteluja, jotka ovat voineet johtaa siihen, että Prysmianille olisi syntynyt perusteltu luottamus siihen, että tällainen luokittelu oli asianmukainen.
46
Edellä esitetyn perusteella toiseen kysymykseen on vastattava, että oikeusvarmuuden ja luottamuksensuojan periaatteita on tulkittava siten, että ne eivät ole esteenä sille, että jäsenvaltion tulliviranomaiset kantavat verovelvolliselta tulleja ja maksuja, jotka kyseisten viranomaisten mukaan perustuvat tavaran virheelliseen luokitteluun yhdistetyn nimikkeistön alanimikkeeseen, vaikka näiden viranomaisten ja muiden jäsenvaltioiden tulliviranomaisten muille verovelvollisille antamat sitovaa tariffitietoa koskevat päätökset sekä toisten jäsenvaltioiden tuomioistuinten ratkaisut eivät ole poikenneet tällaisesta tariffiluokittelusta.
Kolmas kysymys
47
Kun otetaan huomioon toiseen kysymykseen annettu vastaus, kolmanteen kysymykseen ei ole tarpeen vastata.
Oikeudenkäyntikulut
48
Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
Näillä perusteilla unionin tuomioistuin (kahdeksas jaosto) on ratkaissut asian seuraavasti:
1)
Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I, sellaisena kuin se on muutettuna 31.1.2000 annetulla neuvoston asetuksella (EU) N:o 254/2000 ja 12.10.2017 annetulla komission täytäntöönpanoasetuksella (EU) 2017/1925, olevan yhdistetyn nimikkeistön alanimikettä 85447000
on tulkittava siten, että
se ei kata valokaapeleita, jotka koostuvat ytimestä ja sitä ympäröivästä päällysteestä, joka muodostuu pehmeästä akrylaatista valmistetusta sisäkerroksesta ja kovasta värillisestä akrylaatista valmistetusta ulkokerroksesta.
2)
Oikeusvarmuuden ja luottamuksensuojan periaatteita
on tulkittava siten, että
ne eivät ole esteenä sille, että jäsenvaltion tulliviranomaiset kantavat verovelvolliselta tulleja ja maksuja, jotka kyseisten viranomaisten mukaan perustuvat tavaran virheelliseen luokitteluun asetuksen N:o 2658/87 liitteessä I, sellaisena kuin se on muutettuna asetuksella N:o 254/2000 ja täytäntöönpanoasetuksella 2017/1925, olevan yhdistetyn nimikkeistön alanimikkeeseen, vaikka näiden viranomaisten ja muiden jäsenvaltioiden tulliviranomaisten muille verovelvollisille antamat sitovaa tariffitietoa koskevat päätökset sekä toisten jäsenvaltioiden tuomioistuinten ratkaisut eivät ole poikenneet tällaisesta tariffiluokittelusta.
Allekirjoitukset
(
*1
)	Oikeudenkäyntikieli: romania.